Bivši ministar zaštite okoliša i energetike i bivši član Nadzornog odbora HBOR-a Slaven Dobrović, ispričao se ministru financija Zdravku Mariću zbog izjava vezanih uz odlučivanje o kreditu HBOR-a tvrtkama koncerna Agrokor, prenosi HRT.

Ja sam preslušao snimku, povratio sam sjećanje i moram reći da sam pogriješio, ispričavam se ministru Mariću i javnosti, bio je na sjednici, ali se izuzeo od rasprave i očito sam zamijenio uloge njegove s nekim drugim. Pogriješiti se može, ispričati se mora, kazao je Dobrović.

Podsjetimo, Marić je jučer zatražio javnu ispriku od Dobrovića. Marić je izjavio kako tjednima traje konstantno blaćenje i obezvrjeđivanje njega osobno i njegova rada kao ministra financija, te da je ovih dana prijeđena granica nakon čega je morao reagirati. Tjednima već traje jedno konstantno blaćenje i obezvrjeđivanje mene osobno i mog rada kao ministra financija, kazao je. Trpio (sam) sve udarce, ali kad netko prijeđe granicu, jučer sam reagirao, dodao je.



(AUDIO) HBOR: Poslušajte tko je lagao oko kredita Agrokoru, Marić ili Dobrović

Ministar financija Zdravko Marić reagirao je na ispriku Slavena Dobrovića, a vezano za njegove izjave oko odlučivanja o kreditu HBOR-a tvrtkama koncerna Agrokor, prenosi N1.

“Od prvog dana od kada sam 2006. došao u državnu upravu isključivo sam radio u javnom interesu, a time sam se vodio i kao ministar financija kako bi doprinio stabilnosti financija, rastu gospodarstva i zapošljavanja”, kazao je Marić ističući da je u obraćanju javnosti uvijek iznosio samo istinite informacije. “Uvijek sam govorio istinu, isključivo govorim istinu, a to se pokazalo i u ovom slučaju kada sam bio teško optužen za određene situacije i segmente.”

“Preksinoć je išla jedna neutemeljena optužba koja me je neugodno iznenadila jer je došla od mog bivšeg kolege za koga sam mislio da je častan kolega i čovjek. Kao i uvijek, pokazalo se da sam ja govorio istinu, a da on nije. A što se mene tiče, ovo je svima jasna poruka da se nije dobro olako nabacivati optužbama i neprovjerenim tvrdnjama i informacijama, a što u konačnici udaraju na čast, ugled i dostojanstvo samog čovjeka”, kazao je Marić.

“Ja sam Hrvat i katolik, tako sam odgojen, prihvaćam ispriku”, kazao je Marić.

Bačić: jasno je tko govori istinu, a tko laže

Nakon ovoga svima mora biti jasno tko laže, a tko govori istinu, izjavio je u četvrtak predsjednik Kluba HDZ-a Branko Bačić komentirajući objavljenu audio snimku sa Nadzornog odbora HBOR-a iz prosinca 2016. koja ide ‘na ruku’ ministru financija Zdravku Mariću kojeg je bivši Mostov ministar Slaven Dobrović optužio da je na toj sjednici agitirao da se Agrokoru, odnosno društvima iz njegova sustava, dade kredit.

Ministru Mariću više nego ikada prije vjerujem da svojim odlukama nije nikada išao u prilog tvrtki u kojoj je prije radio, rekao je Bačić.

Dobrović se ispričao

Sam Dobrović se ispričao ministru Mariću i i hrvatskoj javnosti.

Preslušao sam snimku, prisjetio se i moram reći da sam pogriješio, rekao je bivši Mostov ministar novinarima u Hrvatskom saboru.

Precizirao je kako je Marić bio na sjednici NO, ali se izuzeo iz rasprave, te kako je njegovu ulogu očito zamijenio s nekim drugim.

Pogriješiti se može, ispričati se mora, poručio je Dobrović.

To je reakcija poštenog čovjeka, kaže Mostov zastupnik Nikola Grmoja.

“Mogao bih se našaliti i reći da je Dobrović bivšem kolegi pomogao u rehabilitaciji, sad više nitko neće raspravljati o meritumu stvari da je Marić bio na NO, da je predložio tu točku, da je šutio dok je trajala rasprava… sada će priča biti Dobrović nije govorio istinu, govorio ju je Marić, ustvrdio je Grmoja.

Bačić: Pilatovski pere ruke, nema razloga za povjerenstvo

Bačić ne krije zadovoljstvo što je ministar Marić bio u pravu kad je tvrdio da se izuzeo kod donošenja odluka o kreditima Agrokoru.

Neprihvatljivo je da bivši ministar Dobrović, nakon što je uskovitlao političke odnose, sada pilatovski pere ruke i kaže da je zaboravio što je bilo prije šest mjeseci, neprihvatljivo je da se časnog čovjeka optužuje za korupciju, kaže Bačić.

Tvrdi da se u tu igru “dao uplesti” i predsjednik SDP-a Davor Bernardić kada mu je u srijedu, kod tumačenja zašto osnovati istražno povjerenstvo za Agrokor, upravo kredit koji je navodno odobrio Marić, bio jedan od najvažnijih razloga.

Nakon što je svima jasno da se zahtjev za osnivanjem povjerenstva temelji na lažima kako je Marić pokušao odobriti kredit nagovarajući članove NO, mislim da su stečeni uvjeti da nema razloga za osnivanjem istražnog povjerenstva, rekao je Bačić.

“Pokazalo se da pojedini političari, zamotani u svoje politikanstvo ne mogu odlučivati o tako važnim stvarima kao što je sudbina 40 tisuća ljudi u sustavu koncerna i 150 tisuća ljudi povezanih sa koncernom”, ustvrdio je Bačić.

“Opravdan je stav HDZ-a da se istraže sve eventualne koruptivne, kriminalne radnje u Agrokoru, to nikome više od HDZ-a nije stalo”, rekao je predsjednik Kluba HDZ-a te protumačio da HDZ nema problema s osnivanjem povjerenstva, ali drži da, kad je već otvoren istražni postupak, povjerenstvo bi samo ometalo tu istragu.

“Odlukom odgađamo osnivanje povjerenstva, jer mislimo da to nije svrsishodno, da je štetno u Saboru provoditi javnu istragu, pored one koja mora biti tajna”, rekao je Bačić precizirajući da će HDZ predložiti da se glasovanje o osnivanju povjerenstva odgodi dok DORH ne završi istragu.

Ako SDP ne promjeni stav, nećemo glasovati o ustavnim sucima

“Nedoživljenom ucjenom” nazvao je SDP-ov uvjet da bez povjerenstva neće biti izbora tri ustavna suca.

Misliti da je ustupak HDZ-u izbor ustavnih sudaca, govori najviše o onome tko ucjenu izgovara. Valjda je Ustavni sud i u interesu SDP-a, rekao je Bačić.

Ocjenjujemo da je vrlo važno imenovati preostale suce Ustavnog suda, ako SDP ostane pri tome da neće podržati suce koje je sam predložio i podržao, mi nećemo ići u glasovanje, jer za izbor treba dvotrećinska većina, koju HDZ nema, rekao je novinarima Bačić.

HBOR objavio audiosnimku

Zbog velikog interesa javnosti, HBOR je objavio audiozapis s dijela sjednice Nadzornog odbora HBOR-a održane 20. prosinca 2016. na kojoj se raspravljalo o kreditima društvima Zvijezda d.d., Ledo d.d., Jamnica d.d. i PIK Vrbovec d.d.

Ministar financija Zdravko Marić na početku sjednice izuzeo se iz diskusija i odlučivanja s obzirom na to da je riječ o Agrokoru. Ovdje moram napomenuti kolegama da kad god je neki prijedlog odobrenja za koje društvo iz koncerna Agrokor, suzdržavam se od rasprave i odlučivanja. Tako je bilo i u prošlom mandatu, rekao je Marić na početku i otvorio raspravu. Poslije ga se više nije moglo čuti.

Riječ je o četiri najjače tvrtke koncerna Agrokor koje su se HBOR-u javile za kreditiranje obrtnih sredstava u ukupnom iznosu od 50 milijuna eura kunske protuvrijednosti.

Jamnici je predloženo kreditiranje od 15 mil. eura na osam godina i dvije godine počeka uz kamatnu stopu od 2,5 posto. Ocijenjeno je da je riječ o kvalitetnim i vrhunskim tvrtkama koje imaju dobar otplatni potencijal, čije poslovanje raste i u kojima se vide pozitivni pomaci. Zaduženost im je niska. Za sva četiri plasmana osiguranje je na nekretnini PIK-a Vrbovec.

Predlaže se odobrenje kredita i Zvijezdi od 10 mil. eura, PIK-u Vrbovec 20 mil. eura, a Ledu 3,3 mil. eura, sve u kunskoj protuvrijednosti. Riječ je kratkoročnim plasmanima, revolving kreditu uz kamatnu stopu 3%. To su izvozni programi gdje nije dopuštena potpora.

Ministrica gospodarstva Martina Dalić pitala je zašto će se iskoristiti taj novac te što će biti ako Jamnica promijeni vlasnika, a što se spominje u javnosti.

Tijekom rasprave nije se moglo čuti ministra Marića, a pred kraj je upitao ‘Jesmo li završili?’. Kada je odgovor bio pozitivan, Marić je dao prijedlog na glasovanje, napomenuvši da je prijedlog davanja kredita prihvaćen i da je suzdržan tijekom glasanja, odnosno da ‘njega nema’.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/hrt/n1